Source: https://e-justice.europa.eu/content_specialised_courts-19-hr-mt.do?member=1
Timestamp: 2019-07-21 11:55:35+00:00
Document Index: 884563

Matched Legal Cases: ['Qorti ', 'Qorti ', 'qorti ', 'qorti ', 'Qorti ', 'Qorti ', 'qorti ', 'qorti ', 'Qorti ', 'Qorti ', 'Qorti ']

Qrati speċjalizzati - il-Kroazja
Il-qrati speċjalizzati huma l-qrati tal-kontravvenzjonijiet, il-qrati tal-kummerċ u t-tribunali amministrattivi bħala qrati tal-prim'istanza, u l-Qorti Superjuri tal-Kontravvenzjonijiet tar-Repubblika tal-Koazja, il-Qorti Superjuri tal-Kummerċ tar-Repubblika tal-Kroazja u t-Tribunal Superjuri Amministrattiv tar-Republika tal-Kroazja bħala qrati tal-appell.
Il-kompetenzi differenti ġuriżdizzjonali:
Il-qrati tal-kontravvenzjonijiet - 61 qorti tal-kontravvenzjonijiet twaqqfu taħt l-Att dwar il-Qrati (il-Kompetenzi u s-Sede). Il-qrati tal-kontravvenzjonijiet fil-prim'istanza, jiddeċiedu dwar reati relatati mas-sigurtà fit-toroq, mal-ekonomija u mal-ordni pubbliku.
L-Att għadu fis-seħħ iżda se jitħassar fl-1 ta' Lulju 2015, meta d-dispożizzjonijiet tal- Att dwar il-Qrati (il-Kompetenzi u s-Sede) (OG 128/14) jidħlu fis-seħħ.
Il-qrati tal-kummerċ - hemm seba' qrati tal-kummerċ fir-Repubblika tal-Kroazja (f'Zagreb, Split, Rijeka, Osijek, Bjelovar, Varazdin, Zadar) li jiddeċiedu dwar tilwim ta' bejn il-kumpaniji, jiddeċiedu dwar mozzjonijiet sabiex jitwaqqfu jew jingħalqu kumpaniji, iżommu r-reġistri tal-qorti dwar il-kumpaniji, iwettqu proċeduri relatati mar-rikonoxximent ta' sentenzi minn qrati barranin u deċiżjonijiet ta' arbitraġġ dwar tilwim kummerċjali, iwettqu proċeduri ta' insolvenza u jipprovdu assistenza legali internazzjonali fil-ġbir tal-provi ta' kwistjonijiet kummerċjali u attivitajiet oħra.
It-tribunali amministrattivi - hemm erba' tribunali amministrattivi fir-Repubblika tal-Kroazja, f'Zagreb, Split, Rijeka u Osijek. Dawn it-tribunali jiddeċiedu dwar appelli kontra deċiżjonijiet individwali ta' korpi rregolati bid-dritt pubbliku, rikorsi kontra l-aġir ta' korpi rregolati mid-dritt pubbliku, appelli għax ma jiġux adottati deċiżjonijiet individwali u appelli kontra ftehimiet amministrattivi u kontra l-eżekuzzjoni ta' ftehimiet amministrattivi.
Il-Qorti Superjuri tal-Kontravvenzjonijiet tar-Repubblika tal-Kroazja, il-Qorti Superjuri tal-Kummerċ tar-Repubblika tal-Kroazja u t-Tribunal Superjuri Amministrattiv tar-Repubblika tal-Kroazja bħala qrati tat-tieni istanza jiddeċiedu dwar appelli kontra deċiżjonijiet tal-qrati tal-kontravvenzjonijiet u tal-kummerċ u tat-tribunali amministrattivi fil-Kroazja, u għandhom is-sede tagħhom f'Zagreb.
Il-qrati tal-kontravvenzjonijiet
jiddeċiedu fil-prim'istanza dwar reati minuri, ħlief meta l-liġi tipprevedi li l-proċedimenti għall-kontravvenzjoni jitmexxew minn korp ieħor,
jipprovdu assistenza legali internazzjonali fil-proċedimenti ta' kompetenza ġuridika tagħhom u attivitajiet oħra speċifikati bil-liġi.
Il-qrati tal-kontravvenzjonijiet (274 Kb)
Il-qrati tal-kummerċ
Apparti l-ġuriżdizzjoni prevista permezz ta' liġijiet oħra, il-qrati tal-kummerċ:
jaġixxu fi kwistjonijiet ta' reġistrazzjoni u jżommu r-reġistri tal-qorti,
jiddeċiedu dwar l-entrati fir-Reġistru tal-Bastimenti u l-Jottijiet f'dawk il-kwistjonijiet li skont il-Kodiċi Marittimu jaqgħu taħt il-ġuriżdizzjoni tal-qrati tal-kummerċ, dwar il-limitazzjonijiet tar-responsabbiltajiet tas-sidien tal-bastimenti u l-ilmenti kontra d-deċiżjonijiet aħħarija dwar il-likwidazzjoni permezz tar-responsabbiltà proporzjonali, dejjem jekk il-liġi ma tipprevedix xort'oħra għal xi każ partikolari,
jiddeċiedu dwar applikazzjonijiet li għandhom x'jaqsmu mat-twaqqif, l-operat u l-għeluq ta' kumpanija,
jiddeċiedu fi kwistjonijiet mhux kontenzjużi preskritti skont l-Att dwar il-Kumpaniji,
iwettqu proċeduri għar-rikonoxximent ta' sentenzi tal-qrati barranin, kif ukoll ta' deċiżjonijiet ta' arbitraġġ f'tilwim kummerċjali,
iżommu l-provi għall-proċedimenti li jaqgħu taħt il-ġuriżdizzjoni tagħhom,
jimponu miżuri protettivi fi proċedimenti u f'dawk il-proċedimenti li jaqgħu taħt il-ġuriżdizzjoni tagħhom,
jiddeċiedu dwar l-applikazzjonijiet ta' falliment u jwettqu proċedimenti ta' falliment,
jagħtu assistenza legali internazzjonali fil-ġbir tal-provi fi kwistjonijiet kummerċjali,
iwettqu obbligi oħra stipulati mil-liġi.
Il-qrati tal-kummerċ (192 Kb)
Nixtiequ niġbdulek l-attenzjoni dwar netwerk ġdid ta' qrati muniċipali u tal-kummerċ, li jikkonsisti minn 24 qorti muniċipali u tmien qrati tal-kummerċ li se jitwaqqaf fl-1 ta' April 2015. Fl-1 ta' Lulju 2015 se jitwaqqaf netwerk ġdid ta' 22 qorti tal-kontravvenzjonijiet. Dawn huma rregolati mill-Att dwar il-Qrati (il-Kompetenzi u s-Sede) (OG 128/14)
L-informazzjoni mogħtija hawnhekk hija attwalment aġġornata u preċiża, iżda se tinbidel wara l-1 ta' April u l-1 ta' Lulju tal-2015.
It-tribunali amministrattivi
jiddeċiedu dwar rikorsi kontra deċiżjonijiet individwali ta' korpi rregolati bid-dritt pubbliku,
jiddeċiedu dwar rikorsi kontra l-azzjonijiet ta' korpi rregolati bid-dritt pubbliku,
jiddeċiedu dwar appelli meta ma jiġux adottati deċiżjonijiet individwali jew meta parti minn korp irregolat bid-dritt pubblika ma jaġixxix sal-iskadenza statutorja,
jiddeċiedu dwar appelli li jittieħdu kontra ftehimiet amministrattivi u l-eżekuzzjoni ta' ftehimiet ammistrattivi.
jiddeċiedu f'każijiet oħra preskritti mil-liġi.
It-tribunali amministrattivi (180 Kb)
Il-Qorti Superjuri tal-Kontravvenzjonijiet
tiddeċiedi dwar appelli kontra deċiżjonijiet tal-qrati tal-kontravvenzjonijiet u tal-korpi amministrattivi pubbliċi li jiddeċiedu fi proċedimenti dwar reati ta' prim'istanza u l-appelli kontra d-deċiżjonijiet ta' awtoritajiet oħra meta jkunu preskritti b'liġi speċifika,
issolvi kunflitti ta' ġuriżdizzjoni bejn il-qrati tal-kontravvenzjonijiet,
tiddeċiedi dwar rimedji legali straordinarji kontra deċiżjonijiet finali u vinkolanti li għandhom x'jaqsmu ma' xi reat, meta preskritt b'liġi speċifika,
twettaq obbligi oħra stipulati mil-liġi.
Il-Qorti Superjuri tal-Kontravvenzjonijiet tar-Repubblika tal-Kroazja
Posta elettronika: predsjednik@vpsrh.pravosudje.hr
Il-Qorti Superjuri tal-Kummerċ tar-Repubblika tal-Kroazja
tiddeċiedi dwar appelli kontra deċiżjonjiet li jittieħdu fil-prim'istanza mill-qrati tal-kummerċ
tiddeċiedi dwar kunflitti marbutin mal-ġuriżdizzjoni territorjali bejn qrati tal-kummerċ kif ukoll tiddeċiedi dwar it-trasferiment tal-ġuriżdizzjooni bejn il-qrati tal-kummerċ,
twettaq obbligi oħra stipulati fil-liġi.
It-Tribunal Superjuri Amministrattiv tar-Repubblika tal-Kroazja
jiddeċiedi dwar appelli kontra sentenzi tat-tribunali amminisrattivi u deċiżjonijiet li jista' jsirilhom appell,
jiddeċiedi dwar il-legalità ta' atti ġenerali,
jiddeċiedi dwar kunflitti ta' ġuriżdizzjoni bejn it-tribunali amministrattivi,
jiddeċiedi f'każijiet oħra preskritti mil-liġi.
L-aħħar aġġornament: 20/07/2016